11. ÉVFOLYAM

1. PROJEKT: WEBSZERKESZTÉS

# FELADAT

Készítsetek Bootstrap használatával minimum 3 oldalból álló reszponzív honlapot!

* Az oldalakhoz készüljön design terv vagy wireframe (drótváz) legalább 3 különböző méretű eszközre! (pl. Figma használatával)
* A projekt elkészítését bontsátok apró részfeladatokra, és készítsetek hozzá Trello táblát, amelynek elérhetőségét a tanárotokkal is megosztjátok!
* A projekt alatt használjátok a GitHub-ot, a repository-t osszátok meg a tanárotokkal! (Nem elég az utolsó verziót feltölteni, folyamatosan, óráról-óráral nyomon szeretnénk követni a munkátokat!)

# TÉMAVÁLASZTÁSI LEHETŐSÉGEK

Idén ünnepeljük az iskola 35. jubileumi tanévét, és az iskola névadójának, Neumann János születésének 120. évfordulóját. Ebben a tanévben újra lesz az iskolában Kocka projekt is, ami az emberi jogokhoz kötődik. Ebben a projektben ezekkel kapcsolatos témákat dolgozhattok fel:

* Neumann János életének és munkásságának bemutatása
* Magyar informatikusok életének és munkásságának bemutatása (legalább 3 informatikust mutassatok be)
* Emberi jogok
* Más, a felsorolt lehetőségekhez illeszkedő téma, amit a projektet vezető tanároddal előre egyeztetsz, és elfogadja

Bármilyen témát is választ a csapat, legalább az egyik oldal tartalmazzon egy rövid, angol nyelvű összefoglalót!

## KÖVETELMÉNYEK, ÉRTÉKELÉSI SZEMPONTOK

* A website minimum 3 HTML oldalból álljon!
* Az oldalak szerkezetét a Bootstrap rácsrendszerével alakítsátok ki!
* Az oldalak 3 részre tagolódjanak: fejléc, tartalom, lábléc. A láblécben jelenítsd meg a csapat és tagjainak nevét!
* Az oldalak szerkezetében legyen minimum 2 oszlopos elrendezés is, de a legkisebb méretű eszközön minden esetben egy oszlopos elrendezésben jelenjen meg a tartalom! Az oldalszerkezet kialakításához legalább 2 töréspontot használj!
* Az oldalak jól tagoltak legyenek, azaz használj címsorokat, bekezdéseket!
* Legalább egy oldalon a következő HTML elemeket kötelező beépíteni:
  + Legalább kétféle címsor
  + Bekezdések
  + Legalább egyféle lista (számozatlan, számozott, definíciós lista)
  + Hivatkozások a menün kívül (pl.: külső forrás megjelölése)
  + Táblázat
  + Képek, médiaelemek
* Az oldalon található képek reszponzívak legyenek! Legalább 3 kép szerepeljen az oldalakon!
* Használjátok a tanult Bootstrap beállításokat: margók, háttérszín, szövegszín, szegély, megjelenés, szövegigazítás… Ezek közül legalább 3 féle jelenjen meg az oldalakon, és legalább 2 beállítás méretváltozásra módosuljon!
* Használjátok a Bootstrap valamelyik komponensét!
  + Card, Badge, Button, Navbar, Toasts…
* Használjatok saját stílust is az esztétikusabb megjelenítés érdekében! A saját stílusokat külön fájlban hozzátok létre! Mindhárom weboldalhoz ugyanazt a stíluslapot alkalmazzátok, és azzal formázzátok meg az oldalakat!
* A stíluslapban használjatok minél több tanult CSS tulajdonságot
  + háttérformázások,
  + szövegformázások,
  + kép méretezése, igazítása,
  + dobozmodell alkalmazása (méretezés, margó, belső margó, szegély),
  + linkek állapotai
* Használjatok különböző típusú kijelölőket (elemkijelölő, osztálykijelölő, azonosító kijelölő, csoport kijelölő, kombinátorok)
* Használjatok legalább két tanult pszeudo osztályt (pl. linkeknél)
* Az oldalak közötti kapcsolatot hivatkozások segítségével oldjátok meg!
* Az oldal esztétikus legyen:
  + Ügyeljetek a színkontrasztra (betű/háttérszín)!
  + Ha háttérképet választotok, ügyeljetek arra, hogy a szöveg jól olvasható legyen!
  + A három oldal harmonikus megjelenése tükrözze azt, hogy az oldalak összetartoznak!
  + Jó minőségű képek használata
  + A szöveg és kép aránya megfelelő legyen!
* Az oldalak legyenek nyelvileg igényesek, ellenőrizzétek a helyesírást!
* Az angol nyelvű részek lektorálásában kérjetek segítséget a szaktanáraitoktól!

# KÖTELEZŐ ESZKÖZÖK

* **TRELLO**
* **FIGMA**
* **VS CODE**
* **GITHUB**

# SZAKASZOK

1. Témák kiválasztása, szakmai tartalom elkészítésének lépései, határidői, felelős személyek megjelölésével (Trello)

• A csapatvezető felügyeli, hogy mindenki időben megcsinálja-e a rá eső feladatot.

1. Weboldal design terve
2. Képek, szövegek gyűjtése
3. Adatok feldolgozása, weboldal készítése
4. Projektleadás, weboldal bemutatása

# PROJEKT IDŐTARTAMA

**2022. SZEPTEMBER 26. - 2022. OKTÓBER 28.**